মধ্যরাতে উঠল যাদবপুরের বিক্ষোভ। গোটা ঘটনা "দুঃখজনক" বলে মন্তব্য করলেন বিশ্ববিদ্যালয়ের উপাচার্য সুরঞ্জন দাস। একইসঙ্গে জানালেন, শ্লীলতাহানির ঘটনায় FIR দায়ের করা হয়েছে। অন্যদিকে আজ বিকালে সাম্প্রদায়িক শক্তির বিরুদ্ধে প্রতিবাদ মিছিলের ডাক দিয়েছে যাদবপুরের পড়ুয়ারা।
 ওয়েব ডেস্ক : মধ্যরাতে উঠল যাদবপুরের বিক্ষোভ। গোটা ঘটনা "দুঃখজনক" বলে মন্তব্য করলেন বিশ্ববিদ্যালয়ের উপাচার্য সুরঞ্জন দাস। একইসঙ্গে জানালেন, শ্লীলতাহানির ঘটনায় FIR দায়ের করা হয়েছে। অন্যদিকে আজ বিকালে সাম্প্রদায়িক শক্তির বিরুদ্ধে প্রতিবাদ মিছিলের ডাক দিয়েছে যাদবপুরের পড়ুয়ারা। গতকাল সন্ধ্যায় সিনেমা দেখানো নিয়ে উত্তেজনা ছড়িয়ে পড়ে যাদবপুর বিশ্ববিদ্যাসয়। প্রাক্তনী সংসদের হলে একটি সিনেমা দেখানোর অনুমতি না মেলায় ABVP সমর্থিত ছাত্ররা প্রথমে মিছিল করে ক্যাম্পাসে আসে। তারপর বিশ্ববিদ্যালয়ের মাঠেই সেই সিনেমা দেখানো হয় বলে অভিযোগ। তাতে বাধা দেয় অন্য একদল ছাত্রছাত্রী। বাগগিতণ্ডায় জড়িয়ে পড়ে দু'পক্ষ। যা হাতাহাতি পর্যন্ত গড়ায়। অভিযোগ, ABVP সমর্থকদের মধ্যে বহিরাগতরা ছিল। আরও অভিযোগ, বচসার সময় কয়েকজন ছাত্রীর শ্লীলতাহানি করা হয়। এই অভিযোগে ৪ ABVP সমর্থককে আটকে রাখা হয় বিশ্ববিদ্যালয় চত্বরে। পাল্টা অভিযোগ তুলেছে ABVP-ও। তাদের অভিযোগ, সংগঠনের তিন সদস্যকে বেধড়ক মারধর করেছেন যাদবপুরের পড়ুয়ারা। পরিস্থিতি  আরও অগ্নিগর্ভ হয়ে ওঠে বিজেপি নেত্রী রূপা গাঙ্গুলি ঘটনাস্থলে পৌঁছলে। তিনি আটক ABVP সমর্থকদের ছাড়াতে গেলে কার্যত রণক্ষেত্রের চেহারা নেয় বিশ্ববিদ্যালয়ের গেটে বিক্ষোভ। উত্তেজনার খবর পেয়ে বিশ্ববিদ্যালয়ে পৌঁছান উপাচার্য সুরঞ্জন দাস। তিনি নিজে দাঁড়িয়ে থেকে বিশ্ববিদ্যালয়ের গেটে উত্তেজনা সামাল দেওয়ার চেষ্টা করেন। ঘটনাস্থলে পৌঁছায় বিশাল পুলিস বাহিনী। শেষমেশ পুলিসি নিরাপত্তায় বিশ্ববিদ্যালয় চত্বর থেকে একে একে বের করে দেওয়া হয় বহিরাগতদের। পুলিসের হাতে তুলে দেওয়া হয় শ্লীলতাহানিতে অভিযুক্ত ৪ এবিভিপি সমর্থককে। অন্যদিকে আক্রান্ত ABVP সমর্থক কয়েকজনকে হাসপাতালে ভর্তি করা হয়। এরপরই যাদবপুর থানার সামনে বিক্ষোভ দেখান ABVP সমর্থকরা। তাঁদের সমর্থকদের মারধর করা হয়েছে, এই মর্মে যাদবপুরের ছাত্রছাত্রীদের বিরুদ্ধে FIR দায়ের করে ABVP। বিশ্ববিদ্যালয় চত্বর থেকে পাল্টা মিছিল করে থানার সামনে গিয়ে অবস্থান বিক্ষোভে সামিল হন যাদবপুরের পড়ুয়ারাও। ABVP-র বিরুদ্ধে পাল্টা শ্লীলতাহানি ও মারধরের FIR করেন তাঁরা। যাদবপুর থানার সামনে ছাত্রছাত্রী ও ABVP সমর্থকদের অবস্থান বিক্ষোভের জেরে ব্যাহত হয় যান চলাচল। চরম দুর্ভোগে পড়েন নিত্যযাত্রী থেকে শুরু করে সাধারণ মানুষ। শেষমেশ মাঝরাতে ওঠে অবস্থান। গোটা ঘটনায় বিশ্ববিদ্যালয় কর্তৃপক্ষের প্রতিও অভিযোগের আঙুল উঠেছে।